मधुबनी : मधुबनी जिलाक लखनौर प्रखंड अन्तर्गत महुली गांव निवासी आ आयाची मिथिला महिला कालेज बहेड़ा मे संस्कृत विभागाध्यक्ष प्रो० रामसेवक ठाकुर( Ramsevak Thakur ) साहित्यिक मंचक स्थापित उद्घोषक रूप मे प्रख्यात छथि। हास्य व्यंग्यक संपुट सँ श्रोता के मंत्रमुग्ध करबाक अप्रतिम क्षमताक संगे-संग नुक्कड़ नाटकक माध्यम सँ जागरुकता पसारबाक कला प्रो० ठाकुर मे खूब छनि।
 करीब एक दर्जन मैथिली सिनेमा मे हास्य कलाकारक रूप में प्रो० ठाकुर अपन अभिनय क चुकल छथि। 'चट मंगनी पट भेल बियाह, 'ललका पाग, 'हीरो तोहर दिवाना, 'एक चुटकी सिनूर, 'संत लक्ष्मीनाथ गोसाइं' इत्यादि सिनेमा मे ओ भूमिका निभा चुकल छथि। संगीत एवं नाट्य प्रभाग दरभंगाक माध्यम सँ एड्स, पोलियो, कुष्ठ, दहेज इत्यादिक ज्वलंत समस्या पर जागरुक नुक्कड़ प्रस्तुत क प्रो. ठाकुर चर्चित होइत रहल छथि।
 सरस्वती सम्मान बलौर सँ, महेन्द्र सम्मान रहिका सँ आ मिथिला विभूति सम्मानक अतिरिक्त लक्ष्मीनाथ गोसाइं सम्मान हिनका हिनक विशिष्ट करतब पर भेटल छनि। बिहार, बंगाल, झारखंड सहित देशक विभिन्न भाग मे आ परोसी देश नेपाल मे ओ मंच उद्घोषक के रूप मे खुब थोपरि बटोरने छथि।
 नुक्कड़ नाटक, कुष्ठ, पोलियो, एड्स, मानल जे सिया इत्यादि प्रो. ठाकुर की मूल रचना छनि। एकर अतिरिक्त विभिन्न पत्र-पत्रिका मे पांच सौ सँ बेसी कविता प्रकाशित छनि। आकाशवाणी दरभंगा, जमशेदपुर आ पटना सँ निरंतर कार्यक्रम होइत रहैत छनि। प्रो० ठाकुर मंच उद्घोषक के संगे साहित्यिक रचना मे सेहो लागल छथि। हिनक दु टा पुस्तक - 'अबियौ ने गाम, दो पाटन के बीच में यथाशीघ्र' प्रकाशित भेल छनि। 